Nova Roma (organizácia)

Nova Roma je medzinárodná nezisková organizácia, zaoberajúca sa rímskou históriou a kultúrnym dedičstvom, ako aj znovuprežívaním rímskeho spôsobu života.

Organizáciu založili Joe Bloch a William Bradford v roku 1998 (alebo MMDCCLI A.U.C., podľa rímskeho kalendára). Organizácia je legálne zaevidovaná v USA v štáte Maine ako Nova Roma Inc.

Štruktúra organizácie pripomína štruktúru Rímskej republiky so senátom, tribúmni ľudu, konzulmi a podobne. Členovia si musia zvoliť rímske mená, pod ktorými môžu vystupovať na rôznych fórach zaoberajúcich sa hlavne históriou a kultúrou Starovekého Ríma, ale aj propagáciou latinčiny (popri nej je oficiálnym jazykom aj angličtina, pričom sa lokálne používajú aj národné jazyky). Medzi hlavné činnosti organizácie patrí aj vystupovanie na rôznych historických festivaloch (často v historických kostýmoch) a návšteva historických pamiatok.

Organizácia je presvedčená o tom, že Rím bol od svojho založenia až po rok 330 po Kr., keď prestal byť centrom Rímskej ríše základným kameňom celej modernej západnej civilizácie. Nova Roma sa snaží o to, aby vedomosti, dobrý príklad a hrdosť na svoje kulturálne korene priviedol západnú civilizáciu do nového "zlatého" obdobia.

Administratívna štruktúra 
Administratívna štruktúra kopíruje štruktúru Rímskej republiky. Zahrňuje tzv. magistrátov, ktorí sú volení na 2 roky a senát so stálym členstvom (menujú ich cenzori, väčšinou z vyšších magistrátov).

Hodnosti magistrátov 
 Cenzori
 Konzuli
 Praetori
 Aedile
 Kvestori
 Tribuni ľudu
 Vigintisexviri - so špecializovanými funkciami

Administratívne členenie 
Nova Roma je celosvetová organizácia, ktorá je rozdelená na provincie. Každú provinciu vedie Propraetor, alebo Prokonzul. V mnohých provinciách sa uskutočňujú stretnutia členov, ktorí organizujú rímske hry (často v dobových kostýmoch), existujú dokonca vojenské jednotky legionárov, ktorí sú viac, alebo menej prepojení s organizáciou Nova Roma.

Geografické členenie 
Po vzoru starovekého Ríma je i Nova Roma rozčlenená na provincie. Jedna provincia sa môže skladať z jednej krajiny alebo z niekoľko krajín. Alebo naopak môže byť krajina rozdelená na dve či viac provincií. Provincie však nie sú pevne vymedzené a Senát Nova Roma môže ľubovolné provincie zlúčiť alebo naopak provincii rozdeliť na dve a to podľa situácie v danej oblasti (lex Vedia provincialis)

V súčasnosti sa Nova Roma skladá z 27 provincií, ktoré sa nachádzajú takmer po celom svete.

Zoznam provincií 
 Provincia America Austroccidentalis - juhozápad USA
 Provincia America Austrorientalis - juhovýchod USA
 Provincia America Boreoccidentalis  - severozápad USA
 Provincia America Medioccidentalis Superior - "stredo-sever" USA
 Provincia Argentina - Argentína
 Provincia Asia Citerior - západná Ázia
 Provincia Asia Ulterior - východná Ázia
 Provincia Australia - Austrália
 Provincia Brasilia - Brazília
 Provincia Britannia - Spojené kráľovstvo bez Severného Írska
 Provincia California - Kalifornia, Havaj, Nevada
 Provincia Canada Occidentalis - západ Kanady
 Provincia Canada Orientalis - východ Kanady
 Provincia Dacia - Rumunsko
 Provincia Gallia - Belgicko, Francúzsko, Luxembursko a Holandsko
 Provincia Germania - Nemecko, Rakúsko a Švajčiarsko
 Provincia Hibernia - Írsko vrátane Severného Írska
 Provincia Hispania - Portugalsko a Španielsko
 Provincia Italia - Itália
 Provincia Lacus Magni - oblasť Veľkých jazier USA
 Provincia Mediatlantica - stredovýchod USA
 Provincia Mexico - Mexiko
 Provincia Nova Britannia - severovýchod USA
 Provincia Pannonia - Česko, Slovensko a Maďarsko
 Provincia Sarmatia - Ukrajina, Bielorusko a Rusko
 Provincia Thule - Dánsko, Nórsko, Fínsko, Švédsko a Island
 Provincia Venedia - Poľsko

Rímske náboženstvo 
Nova Roma prijala za svoje aj náboženstvo starých Rimanov a to v podobe tzv. štátneho kultu, no rovnako rešpektuje náboženskú slobodu svojich členov. Pri vstupe do niektorej z magistrátorských funkcií musia členovia prisahať vernosť RELIGIO ROMANA alebo v prípade iného vyznania prisahať rešpektovanie RELIGIO ROMANA.

Referencie

Externé odkazy  
 Oficiálna stránka organizácie Nova Roma///////

Mikronárody